CELEX: 62011CN0605
Language: el
Date: 2011-11-29 00:00:00
Title: Υπόθεση C-605/11 P: Αναίρεση που άσκησε στις 29 Νοεμβρίου 2011 η Δημοκρατία της Φινλανδίας κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Σεπτεμβρίου 2011 στην υπόθεση T-29/08, Liga para Protecção da Natureza (LPN) κατά Ευρωπαϊκής Επιτροπής

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/4
            
         Αναίρεση που άσκησε στις 29 Νοεμβρίου 2011 η Δημοκρατία της Φινλανδίας κατά της αποφάσεως που εξέδωσε το Γενικό Δικαστήριο (τρίτο τμήμα) στις 9 Σεπτεμβρίου 2011 στην υπόθεση T-29/08, Liga para Protecção da Natureza (LPN) κατά Ευρωπαϊκής Επιτροπής
   (Υπόθεση C-605/11 P)
   2012/C 58/04
   Γλώσσα διαδικασίας: η πορτογαλική
   
      Διάδικοι
   
   
      Αναιρεσείουσα: Δημοκρατία της Φινλανδίας (εκπρόσωποι: J. Heliskoski και M. Pere)
   
      Αντίδικοι κατ’ αναίρεση: Liga para Protecção da Natureza (LPN), Ευρωπαϊκή Επιτροπή, Βασίλειο της Δανίας, Βασίλειο της Σουηδίας
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την αναιρεσιβαλλομένη απόφαση, καθόσον το Γενικό Δικαστήριο απέρριψε την προσφυγή της LPN (πρώτο σημείο του διατακτικού)·
            
         
               —
            
            
               να κηρύξει άκυρη την επίδικη απόφαση της Επιτροπής και να καταδικάσει την Επιτροπή να της καταβάλει τα έξοδα της κατ’ αναίρεση δίκης στα οποία αυτή υποβλήθηκε.
            
         
      Λόγοι αναιρέσεως και κύρια επιχειρήματα
   
   Το Γενικό Δικαστήριο της Ευρωπαϊκής Ένωσης παραβίασε το δίκαιο της Ένωσης κατά την έννοια του άρθρου 58 του Οργανισμού του Δικαστηρίου με την απόφασή του στην υπόθεση T-29/08, Liga para Protecção da Natureza (LPN) κατά Επιτροπής, διότι δεν ακύρωσε την επίδικη απόφαση της Επιτροπής της 22ας Νοεμβρίου 2007 καθόσον η εν λόγω απόφαση αφορά έγγραφα και τμήματα εγγράφων ως προς τα οποία απαγορεύθηκε στην LPN η πρόσβαση με την απόφαση της Επιτροπής της 24ης Οκτωβρίου 2008.
   
               1)
            
            
               Το Γενικό Δικαστήριο υπέπεσε σε πλάνη περί το δίκαιο ερμηνεύοντας το άρθρο 4, παράγραφος 2, τρίτη περίπτωση, του κανονισμού ΕΚ 1049/2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1) (στο εξής: κανονισμός περί διαφάνειας), υπό την έννοια ότι όλα τα έγγραφα που έχουν σχέση με εκκρεμούσα διαδικασία λόγω παραβάσεως προστατεύονται ως κατηγορία εγγράφων έτσι ώστε το όργανο να μπορεί να αρνηθεί την πρόσβαση σε όλα τα έγγραφα που περιλαμβάνονται στον φάκελο της διαδικασίας λόγω παραβάσεως βάσει του γενικού τεκμηρίου ότι με τη δημοσιοποίηση αυτών των εγγράφων διακυβεύεται a priori η προστασία του σκοπού των ανακριτικών δραστηριοτήτων.
            
         
               2)
            
            
               Το Γενικό Δικαστήριο ερμήνευσε εσφαλμένως την τελευταία περίπτωση του άρθρου 4, παράγραφος 2, του κανονισμού περί διαφάνειας και το άρθρο 6, παράγραφος 1, του κανονισμού 1367/2006 του Ευρωπαϊκού Κοινοβουλίου και του Συμβουλίου, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (2) εξετάζοντας αν η Επιτροπή, πριν από την απόρριψη της αιτήσεως για πρόσβαση σε έγγραφα, είχε λάβει υπόψη υπέρτερο δημόσιο συμφέρον, ως όφειλε. Ερμήνευσε εσφαλμένως τις διατάξεις αυτές, δεδομένου ότι δεν εξέτασε ορθώς αν η Επιτροπή προέβη στην κατά τις διατάξεις αυτές στάθμιση συμφερόντων μεταξύ του συμφέροντος που πρέπει να προστατευθεί κατά το άρθρο 4, παράγραφος 2, τρίτη περίπτωση, και του ενδεχομένως υπερτερούντος δημοσίου συμφέροντος για δημοσιοποίηση των απαιτουμένων εγγράφων.
            
         
      (1)  Κανονισμός 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).
   
      (2)  Κανονισμός ΕΚ 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264, σ. 13).